《送凝上人》
宋代·释德洪

我生风韵无尘埃，扬清激浊心不回。少年不忍混白黑，出言动辄为身灾。

突汀出岸水必拍，乔木颖林风必摧。乃知此世要不免，毁誉于吾何有哉。

君今欲脱此等忧，献君一策真良谋。人言白璧为石头，唯唯慎莫分劣优。

坐中亦复发一语，众将环视如仇雠。此策简截君牢收，饱食熟睡且随流。

泛然四海无不可，人将爱与君同游。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。